Centar za kulturu i obrazovanje Pazin

Koncert klasične glazbe: Duo Tihomirović - Sironić
2024-04-19 20:00 - 21:30 (Europe/Zagreb) | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
METOD SIRONIĆ, flauta
JELENA TIHOMIROVIĆ, klavir
JELENA TIHOMIROVIĆ Osnovno i srednje glazbeno školovanje stekla je u Zadru (prof. Zlata Eterović) i u Splitu (prof. Jadranka Garin).
Diplomirala je 1999. godine na Muzičkoj akademiji u Zagrebu, u klasi doc. Marije Gvozdić-Horvat i magistrirala 2002. na Visokoj školi za glazbenu umjetnost Ino Mirković u Lovranu, u klasi dr. mus. art. Evgenija Zarafiantsa. Za vrijeme poslijediplomskog studija korepeticiju je učila kod dr. mus. art. Odila Chakirova, te komornu glazbu u klasi svjetski poznatog čelista i glazbenog pedagoga, profesora na Moskovskom konzervatoriju “P. I. Čajkovski” Kirilla Rodina
Nakon završenog poslijediplomskog studija bavi se pedagoškim radom, te je od 2010. do 2016. godine bila ravnateljicom glazbene škole Ive Tijardovića u Delnicama.
Niz zapaženih nastupa ostvarila u duu sa flautistom Metodom Sironićem s kojim koncertira od 2007. godine. Redovito nastupa kao solistica i u komornim sastavima u Hrvatskoj Mala dvorana Lisinski, Hrvatski glazbeni zavod, Koncerti u Eufrazijani, Ciklus komornih koncerata HNK Rijeka i dr.) i inozemstvu (Slovenija, Italija, Austrija, Mađarska, Poljska, Njemačka, Makedonija).
U travnju 2019. godine po drugi put surađuje sa festivalom Polyhymnia u Skopju gdje je održala koncert s Metodom Sironićem te bila članica žirija međunarodnog natjecanja iz klavira i komorne glazbe. 2018. godine zajedno s Metodom Sironićem pokreće festivale ‘Dani rane glazbe u Rijeci’ i „Lovran classic“ u Lovranu.

METOD SIRONIĆ Započeo je svoju glazbenu naobrazbu upisujući osnovnu, a zatim srednju glazbenu školu Ivana Matetića Ronjgova u Rijeci. Maturirao je 1997. godine u klasi prof. Davora Bušića, te upisao Visoku školu za glazbenu umjetnost “Ino Mirković“ u Lovranu u klasi eminentnog francuskog flautiste i pedagoga, prof. Pierre-Yvesa Artauda. U listopadu 2003. upisuje poslijediplomski studij flaute na École Normale de Musique u Parizu u klasi prof. Pierre-Yvesa Artauda te komorne glazbe u klasi prof. Nine Patarčec kao stipendist Francuske Vlade te fondacija Zaleski Stichting i Albert Roussel. Nakon uspješno završenog visokog usavršavanja iz komorne glazbe i flaute na École Normale de Musique u Parizu bavi se i pedagoškim radom kao profesor flaute na Glazbenoj školi Ivana Matetića Ronjgova u Rijeci, održava seminare u inozemstvu te član je žirija na međunarodnim natjecanjima. Redovito nastupa inozemstvu (Italija, Njemačka, Austrija, Mađarska, Makedonija, Slovenija, Francuska, Češka), te u najprestižnijim koncertnim prostorima i festivalima u Hrvatskoj poput Velike i male dvorane Lisinski, Hrvatski glazbeni zavod, riječki i splitski HNK, Osorske glazbene večeri, Varaždinske barokne večeri, Koncerti u Eufrazijani i dr. Od godine 2006. surađuje s nacionalnim dnevnikom Novi List gdje objavljuje feljtone, eseje i osvrte u kulturnom tjedniku “Mediteran“. Od 2015. do 2018. godine surađuje s Orkestrom opere HNK Ivana pl. Zajca kao vanjski suradnik na mjestu prve solo flaute.
Posljednjih godina nastupa kao solist i komornim sastavima svirajući baroknu poprečnu flautu za koju se usavršava kod Martena Roota (HFK Bremen) i Benedeka Csaloga. U 2018. godini postaje članom Hrvatskog baroknog ansambla na mjestu druge poprečne flaute. Zajedno s Jelenom Tihomirović 2018. godine pokrenuo je festival ‘Dani rane glazbe u Rijeci’, te festival klasične glazbe „Lovran classic“.

P R O G R A M
Franz SCHUBERT: Sonata D. 821 „Arpeggione“
Allegro Moderato
Adagio
Allegretto
Juraj Marko ŽEROVNIK: Garmonbozia groove *
Carl REINECKE: Sonata op. 167 „Undine“
Allegro
Intermezzo. Allegretto vivace
Andante tranquillo
Finale. Allegro molto agitato ed appassionato, quasi Presto.
* skladba Garmonbozia groove napisana je za duo Sironić-Tihomirović te
praizvedena u sklopu programa Rijeka 2020

Prodaja ulaznica na ulazu u Dvoranu Istra sat vremena prije koncerta.

Imaš ženu, nemaš brak - ODGOĐENO
2024-04-22 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
ODGOĐENO – novi termin bit će nam javljen naknadno

urnebesna komedija
IMAŠ ŽENU, NEMAŠ BRAK,
Izvođač: Peđa Šuškavčević
trajanje : 90 minuta
produkcija: Duško Srijemac
Urnebesna i realna slika našeg današnjeg načina življenja. Ovo je prva otvorena, iskrena priča o braku.
Na svoj će duhovit, komičan način, narodnim jednostavnim riječima akter ove monokomedije predočit publici je li zaista i zbog čega danas teško održati brak ili ga potpuno izbjegavati.
Kako kaže:
” Dobro otvori oči kad se ženiš, a poslije ih zatvori”.
Je li zaista brak knjiga koja se rado čita u početku, vrlo rijetko u drugom izdanju, kad zastari, a nakon toga gubi svaku vrijednost?
Je li brak nešto zbog čega se netko uvijek kaje, bilo da ga sklopi ili ne?
Kako nakon braka, glavni i jedini akter ove monokomedije nastavlja živjeti, vidjet ćemo u ovoj predstavi.
Nastavljaju li uglavnom svi tako, ili ne?

Prodaja ulaznica na: Eventim

KaLibar bestival
2024-04-24 19:00 - 2024-04-27 22:30 | Kaštel, Trg Istarskog razvoda 1, Pazin, 52000, Croatia (Local Name: Hrvatska)
Festival književnosti i kulture „KaLibar bestival“ održat će se u Pazinu od 24. do 27. travnja u prostorima Kaštela. Ovogodišnji KaLibar je jedanaesti po redu, osim poznatih pisaca, okupit će kvizaše, likovnjake, filmaše i glazbenike.
Festival počinje u srijedu, 24. travnja pub kvizom u RocKaštelu, s početkom u 19 sati, koji će moderirati poznati sastavljači kvizova Saša Runko i Goran Kvalić. Kviz će biti općeg tipa, podijeljen u četiri kategorije. Svoju ekipu od maksimalno pet članova možete prijaviti na broj mobitela: 091-5335-397 putem Vibera, What’s Upa, a broj ekipa je ograničen, pa organizatori mole da se prijavite čim ranije.
Nastavlja se u četvrtak 25. travnja prvom od tri radionice od 16,30 do 18 sati koju će voditi Katja Grcić, na temu pisanja poezije. Od 17 sati stiže Bookmobil Maje Klarić koji služi za prodaju i razmjenu knjiga, a u 18 sati se otvara izložba Envera Krivca.
Ove je godine dodatni novi partner Etnografski muzej Istre (EMI), pa će stoga krenuti s predstavljanjem knjige etnologinje Olge Orlić, pod nazivom „Antropologija solidarnosti u Hrvatskoj: poljoprivreda potpomognuta zajednicom, uz moderaciju Ivone Orlić.
Nakon toga slijedi predstavljanje dviju autorica kojima je zajednička tema Camino de Santiago. Pazinska književnica Jana Prević Finderle predstavit će novu knjigu „Put u Santiago“, a umaška autorica Maja Klarić zbirku poezije „Deset dugih dana“.
U 20 sati Katja Grcić će moderirati predstavljanje knjige izvrsnog autora Igora Beleša – „Listanje kupusa“.
Bogati program u petak, 26. travnja započinje u 16,30 sati radionicom kreativnog pisanja popularnog riječkog autora Zorana Žmirića. U 18 sati predstavit će se zbirka poezije Nikole Strašeka „Leptirići u trbuhu, glave na kolcima“ koju moderira Kruno Lokotar, inače i idejni začetnik ovog festivala.
Za 19 sati planirana je prezentacija zbirke poezije Katje Grcić „Krizantema/istina“ koju će moderirati Jana Prević Finderle.
Legendarni slovenski rocker Zoran Predin napisao je nevjerojatno šarmantnu političku satiru s elementima krimića, prepunu crnog humora i fine erotike pod nazivom „Bezgrešna“ koju će predstaviti Kruno Lokotar u 20 sati.
Za kraj programa u petak nastupit će sa svojim pripovjedačkim talentom pulski storyteller Aleksandar Bančić.
Posljednji dan ovogodišnjeg festivala, u subotu 27. travnja započet će radionicom kreativnog pisanja riječkog autora Envera Krivca u 16,30 sati. U 18 sati Andrija Škare predstavit će nova zbirka priča Mladena Blaževića iz sela Ćuki kraj Vižinade, koji je upravo izdan pod nazivom „Atlas za slijepe putnike“.
Enver Krivac predstavlja svoju vrlo osebujnu knjigu „Osamotne okolnosti“ koju će moderirati njegov sugrađanin Zoran Žmirić.
Za subotnji prime time u 20 sati rezerviran je jedan od najpopularnijih hrvatskih književnika Kristian Novak, koji će predstaviti knjigu „Slučaj vlastite pogibelji“, uz moderaciju Lokotara, ujedno i urednika ove knjige.
Kako je već običaj da festival završi s koncertom, tako će u 21 sat u akustičnom ambijentu srednjovjekovnog pazinskog Kaštela nastupiti Zoran Predin.
Organizator festivala je Centar za kulturu i obrazovanje Pazin, uz partnerstvo s Centrom za mlade Alarm, Gradskom knjižnicom Pazin i Etnografskim muzejom Istre. Festival je financiran sredstvima Ministarstva kulture i medija.

PROGRAM:

24. 4. srijeda
19:00​ Kviz „Davor Šišović“

25. 4. četvrtak
16:30 ​Radionica Katja Grcić (u suradnji s Centrom za mlade Alarm)
18:00 ​Otvorenje izložbe Enver Krivac
18:15​ Olga Orlić, Antropologija solidarnosti u Hrvatskoj: poljoprivreda potpomognuta zajednicom, moderira Ivona Orlić
19:00 ​Jana Prević Finderle: Put u Santiago i Maja Klarić: Deset dugih dana
20:00 ​Igor Beleš: Listanje kupusa, moderira Katja Grcić

26. 4. petak
16:30​ Radionica Zoran Žmirić (u suradnji s Centrom za mlade Alarm)
18:00​ Nikola Strašek, Leptirići u trbuhu, glave na kolcima, moderira Kruno Lokotar
19:00​ Katja Grcić: Krizantema/istina, moderira Jana Prević Finderle​
20:00​ Zoran Predin: Bezgrešna, moderira Kruno Lokotar
21:00​ Aleksandar Bančić, storyteller​

27. 4. subota
16:30​ Radionica, Enver Krivac (u suradnji s Centrom za mlade Alarm)
18:00 ​Mladen Blažević: Atlas za slijepe putnike, moderira A. Škare
19:00 ​Enver Krivac: Osamotne okolnosti, moderira Zoran Žmirić
20:00​ Kristian Novak: Slučaj vlastite pogibelji, moderira KrunoLokotar
21:00 ​Koncert, Zoran Predin (cijena ulaznice 10 eura – pretprodaja u prostorima uprave CKO Pazin)

OTKAZANO - SVJETSKI DAN PLESA - Funeral for my 30s
2024-04-29 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Otkazano zbog bolesti izvođačice.
Uskoro objavljujemo novi termin.
Kažu da jednom kada održiš sprovod, možeš krenuti dalje. Nastavljajući suradnju nakon predstave Funeral for my 20’s i dalje razvijajući ideju o pokapanju jednog perioda života, koreografkinja Sabina Perry u svojoj četrdeset prvoj godini osvrnula se na proteklo desetljeće. Na događaje koji su obilježili taj period, koje je proživjela te koje smatra da simboliziraju tridesete godine ne samo njezina života nego i iskustva brojnih drugih žena. Promatrajući period jedne ere prožet različitim nadanjima, bolima, užicima, gubicima, ispunjenjima, ali i brojnim poteškoćama, iskopava se prošlost kako bi se još jednom proživjela, prikazala na sceni i nakon toga zauvijek pokopala. U suradnji s plesačicom Koraljkom Begović kreiran je kolaž događaja, iskustava i emocija pojedinačnih i zajedničkih te propitivanja tridesetih godina jedne žene. Oproštaj od 30tih, soundtrack prošlosti.
“You can be a mother and a poet. A wife and a lover. You can dance on the graves you dug on Tuesday, pulling out the bones of yourself you began to miss.”
– Kate Baer, What Kind of Woman

Koreografija, scena, režija: Sabina Perry

U suradnji i izvedbi: Koraljka Begović
Izbor glazbe: Sabina Perry
Autorska glazba i aranžmani: A. Glacier
Oblikovanje svjetla: Saša Fistrić
Izbor kostima: Koraljka Begović i Sabina Perry
Grafičko oblikovanje: Dora Đurkesac
Fotografija: Jelena Janković
Video: Fanni Tutek Hajnal
Produkcija: Koraljka Begović
Autorica promotivne fotografije: Sabina Perry
U predstavi se koriste dijelovi glazbe Dirty Beaches, Ada, Admo, Bibio, Chad VanGaalen.
Posebna zahvala na potpori: BodyWorks Cologne, Flavia Tabarrini, Ehrenfeld Studios, Oli Boxberg, Davorka Begović, Rajko Pavlić i Marta Žegura
Predstavu financira Ministarstvo kulture i medija RH, Gradski ured i civilno društvo grada Zagreba te Kanadsko vijeće za umjetnost / Canada Council for the Arts.

Pretprodaja ulaznica u prostorima uprave Centra za kulturu i obrazovanje Pazin svakim radnim danom od 8h do 10h i 12h do 14h.

Glazbeni poklon gradu - koncert klasične glazbe
2024-05-04 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Mladi talentirani glazbenici, stipendisti Grada Pazina, odlučili su svome gradu pokloniti koncert.
Pozivamo vas da dođete, u što većem broju, podržati ove naše mlade sugrađane pred kojima je svijetla umjetnička budućnost.
Izvođači:
Lucija Tominić:
Maturantica Srednje glazbene škole Ivana Matetića Ronjgova u Puli, Lucija Tominić (2006.), svoje je glazbeno obrazovanje započela u Osnovnoj školi Vladimira Nazora u Pazinu u osmoj godini za smjer klarinet. Pod mentorstvom prof. Roberta Rosande upisuje srednju školu gdje sudjeluje na raznim školskim koncertima i 2023. godine na međunarodnom natjecanju “Daleki akordi” u Splitu na kojem postiže značajan uspjeh u klasi prof. Davida Kumpare.
Ema Brečević:
Ema Brečević rođena je 2005. u Rijeci, a s osam godina upisuje glazbenu školu u Pazinu koju pohađa 7 godina. Glazbeno obrazovanje nastavlja u srednjoj školi Ivana Matetića-Ronjgova u Puli. Sudjelovala je na raznim školskim koncertima i natjecanjima na kojima postiže veliki uspjeh. Također je prisustvovala klavirističkom natjecanju Piano Pyramid u 2023. godini.
Borna Pulić:
Borna Pulić rođen je 2006. godine u Puli, s osam godina upisuje glazbenu školu u Pazinu u klasi prof. Rožike Banov Mijandrušić. Školovanje je nastavio u srednjoj školi IMR u Puli u klasi Mije Grozdanić. Osvojio je mnoge prve nagrade po raznim natjecanjima kao što su Daruvar Accordion Award i susret harmonikaša Pula te je osvojio prvo mjesto na natjecanju Bale Valle guitar competition pod vodstvom mentorice Mije Grozdanić, dr.art.
Emily Tominić:
Emily Tominić rođena je u Puli 2008. godine. S osam godina upisuje glazbeni odjel osnovne škole Vladimira Nazora Pazin, a 2023. upisuje Gimnaziju i Glazbenu školu Ivana Matetića Ronjgova u Puli. 2022. godine osvojila je 2. nagradu na Međunarodnom susretu harmonikaša u Puli, a sljedeće godine 1. nagradu, te dobiva poziv na Svjetski trofej harmonike pod mentorstvom Rožike Banov Mijandrušić. Također, 2023. godine osvaja prvo mjesto na natjecanju Bale Valle guitar competition. Ove se godine priprema za nadolazeća natjecanja pod vodstvom mentorice Mije Grozdanić, dr. art.
Program koncerta:
1. Emily Tominić:
D. Bobić: Balada – Intermezzo
J. S. Bach: Troglasna invencija u c-molu
V . Kujala: Sparkling suite, V st. Diamond dash

2. Borna Pulić:
A. Belosicki: Španjolska suita;
III. st. Road to Cordoba
IV. st. Cantaor
VII. St. Saeta
D. Bobić: Sonata, br.1 Scherzo
3. Lucija Tominić:
F. Poulenc: Sonata;
I st. Allegro tristamente
II st. Romanza
III st. Allegro con fuoco
Klavirska pratnja: Veronika Ravlić
4. Ema Brečević:
S. Rahmanjinov : Moment musicaux, op.16, br.
L. van Beethoven: Sonata, op.31, br.1 u G-duru, I. stavak
B. Bartok: 2 rumunjska plesa, op.8a, 1. Allegro Vivace
Točke pripremili mentori:
1,2: Mia Grozdanić
3: David Kumpare
4: Daina Dapiran

Best of Vlatko Štampar - 15 godina karijere
2024-05-08 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
➔ UKRATKO KOJI JE PLAN: 🎤🔥
Večer mojih najboljih, najdražih, najcrnijih, najiskrenijih fora. Samo najbolje od najboljeg iz 15-ogodišnje karijere.
———————————————————-
➔ DUŽA EMOTIVNA PRIČA GDJE SE OTVARAM:
Prošlo je 15 godina od nekih prvih nastupa. 15 godina karijere. Čudno mi je ovo/to nazivati karijerom. Malo prepompozno.
Ali je 15 godina nečega. Vježbanja.
15 godina pišem fore i konstantno razmišljam kako i s čim vas mogu nasmijati. Hrpe raspisanih blokića, notesa, natuknica, grešaka, zabluda i nejasnoća. I onaj sveprisutni komičarski strah da si sve smiješno već rekao. I da je gotovo.
Od nastupa po birtijama, restoranima, festivalima, kazalištima, domjencima, svadbama, HNK-ovima i vatrogasnim zabavama, Lisinskima i prčijama. Bilo je svega. A imam osjećaj da sam tek krenuo. Tj, nadam se da sam tek krenuo.
U dosadašnjoj karijeri sam napisao 5 stand up specijala:
Bratec je trd, Štamparska greška, Odraslost, Bolja polovica i Zabezeknut. Uskoro je u planu novi 6. special. Ukupno imam više od 10 sati fora, mesa, materijala s kojim vas mogu dobiti, slomiti i nasmijati. A to mi je najdraže. Nasmijavati vas.
Neke fore više ne izvodim, nekima prošao rok, neke jednostavno više nisu ja.
Ali svaki show ima svoje najbolje, najbrutalnije, najiskrenije fore.
Plan je skupiti sve te hitove, ubojice, fore odlikaše i napraviti setlistu najbolje od najboljeg. Šlag svih 15 godina rada i truda.
U 2 sata kaosa. Nemate pojma što vas čeka. Neću vam dati da dođete do daha. 🙂
Vaš Vlatko
————————————————————-
➔ TKO JE VLATKO ŠTAMPAR?
Za one koji ga nisu “probali”, Vlatko će ostati nikad pronađeno utjelovljenje svih onih suludih misli koje svatko od nas pomišlja u onom dijelu uma koji s razlogom ignoriramo. Za one koji su ga doživjeli, Vlatko je bio i ostaje ventil, pipa, sasvim suludih asocijacija koje u kombinaciji s njegovom nezamjenjivom manirom neizbježno mame smijeh i čine ga jednim od ponajboljih komičara “na ovim prostorima”. Osim u Mađarskoj.
” Ono što ga izdvaja od drugih, i po čemu je najbolji u zemlji, sinkronizacija je likova o kojima priča. Kerempuh mu zbog toga dobro pristaje, dio showa je čisto kazalište. Kreštave žene i tupasti frajeri, dahtanje na telefon, razglas na kolodvoru, divljanje bika, sve ih odrađuje urnebesno…
…formula njegovog humora je u deliveryju. Tu baš sjaji, a iako je materijal bez sumnje detaljno, dugo i profesionalno uvježbavan na pozornici, djeluje prirodno i neusiljeno. ” *Tomislav Novak/jutarnji.
————————————————————-
➔INFO:
• VAŽNO! Kupnjom ulaznice dajte privolu za snimanje i fotografiranje publike tijekom nastupa i te za objavu navedenih materijala!
• VAŽNO! Snimanje nastupa i komičara tijekom izvođenja materijala je zabranjeno. Pustite telefone i uživajte u showu. Hvala! Kupnjom ulaznice slažete se s navedenim uvjetom.

Prodaja ulaznica na: Eventim

Dallapiccola - Talk Recital
2024-05-09 19:00 - 20:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Comunità degli italiani Pisino – Zajednica Talijana Pazin
predstavlja
DALLAPICCOLA – TALK RECITAL
Giovanni Bellucci, pijanist
Talk Recital Il
Duša – Nagodba s vragom
Dallapiccola, Sonatina canonica sui capricci di Paganini
Berlioz-Liszt, Songe d’une nuit de sabbat, iz Fantastične simfonije op.14
Chopin, Souvenir de Paganini
Liszt, Fantasia quasi Sonata “Après une lecture de Dante”
Wagner-Liszt, Isoldens Liebestod … i druge kompozicije koje će izvođač predstaviti tijekom Talk Recitala.

Program je dio projekta
DALLAPICCOLA 2024
3 Talk Recital e Convegno
u organizaciji CIRCOLO DI CULTURA ISTRO-VENETA ISTRIA

Program je potpomognut sredstvima Istarske županije.

Tere i Luce
2024-05-10 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
A što biste Vi učinili?

„Tere i Luce“ je komedija. Crna. S elementima burleske. Ali i drame. Ali je i satira. I krimić. I triler. I Rashomon.

Žanrovski bogata, pitka i intrigantna u sadržaju, visprena u dijalogu i prepoznatjiva u likovima, „Tere i Luce“ govori o nama danas i kao svaka dobra komedija, uz puno zabave, pruža nam ogledalo.

„Tere i Luce“ inspirirane su neizvođenim tekstom „No good deeds…“ S. Evansa koji je u potpunosti adaptiran za Hrvatsku te, budući da se bavi našom sredinom i stvarnošću, možemo reći da je riječ o domaćem tekstu.

Sve počinje jednog kišnog jutra koje je trebalo biti obično, kao i sva prije njega, ali to je jutro zauvijek promijenilo njihove živote.

Tere i Luce donose tešku odluku.

Dobrodošli u triler komediju koja postavlja pitanje:

„A što biste Vi učinili?“

TERE:
Anja Šovagović-Despot

LUCE:
Nataša Janjić Medančić

Adaptacija i režija:
Marko Torjanac

Pomoćnik redatalje:
Borna Tomić

Izbor kostima:
Đurđa Janeš

Oblikovanje svjetla i zvuka:
Darko Crnčević

Dizajn:
Tomislav Veltruski

Tehnička ekipa:
Jadranko Herceg
Petar Kinđerski
Darko Crnčević
Borna Tomić

Prodaja ulaznica na: Eventim

FAKS Sings Vol.2 - Međunarodni festival zborova
2024-05-11 18:00 - 20:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Ovaj glazbeni događaj okupit će zborove iz Hrvatske, Austrije, Slovačke i Italije, a domaćini će biti mješoviti pjevački zbor Roženice iz Pazina. Savršeno za sve ljubitelje glazbe koji žele uživati u jedinstvenoj atmosferi i ljepoti vokalnog i kulturnog bogatstva.
Ulaz na koncert je besplatan.
FAKS je festival amaterskog kulturnog stvaralaštva (Festival of Amateur Cultural Creation) – međunarodna manifestacija koja spaja ljude iz različitih dijelova svijeta kroz zborove, glumu, likovne izložbe i razne umjetničke amaterske skupine. Ovogodišnje izdanje festivala odvija se u Istri kroz četiri dana, od 9. do 12. svibnja i tri grada: Rovinj, Vrsar i Pazin, okupljajući ukupno 40 zborova.

EtnoCikl: Adam Semijalac i Fige
2024-05-17 20:00 - 21:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Adam Semijalac je na hrvatskoj glazbenoj sceni prisutan od 2004. godine pod imenom Bebè Na Volè. S godinama se nametnuo kao jedan od najvažnijih domaćih blues glazbenika, a njegovi albumi “Time Of Great Depression” (2015.) i “Hate Is A Wonderful Thing” (2018.) smatraju se jednim od najvažnijih izdanja u Hrvatskoj u posljednjih desetak godina.
Adam je s Bebè Na Volè prestao raditi 2021. godine, a paralelno je počeo pokazivati sve veće zanimanje za tradicijsko glazbeno naslijeđe i njegovo implementiranje u druge stilove. Taj dio njegove karijere počeo je s pomalo eksperimentalnim albumom “Tanac za crnega vraga” iz 2020. godine, a kulminaciju doživio prošle godine kada je objavio dva albuma – “Moje srce se reskoli” s Dunjom Knebl te samostalni “Ode dite”.
“Ode dite” predstavlja Adama na kreativnom vrhuncu. On je tradicijske instrumente poput dangubice i bugarije odsvirao na potpuno neuobičajen način, blueserski te tako naslijeđu udahnuo neki drugi život. Doduše, pjesme na ovom albumu nemaju veze s naslijeđem jer su potpuno autorske, ali ih je Adam napisao u tako upečatljivom stilu da je teško prepoznati da se ne radi o ‘starim’ pjesmama. Tematika je teška, album je vezan uz ratove i traumama koje oni stvaraju, a koji su nezaobilazna stvar svake generacije s ovih prostora.
Prilikom objavljivanja albuma Adam je rekao kako je s ovim albumom pokušao ponovo prisvojiti folklor našeg podneblja i potpuno je uspio. “Ode dite” je aklamacijom proglašen jednim od najboljih hrvatskih albuma u 2023. godine, a dobio je i brojna priznanja od stranih medija. Možda i najveća je ona koju mu je dao Ted Gioia, ugledni američki jazz kritičar koji je sipao hvalospjeve za ovaj album.
“Ode dite” je objavljen 1. svibnja 2023., a koncertnu promociju će doživjeti tek godinu dana kasnije jer je sam album snimljen u teškoj životnoj situaciji za Adama. Naime, on je nakon operacije karcinoma štitnjače izgubio glas. Na snimanju albuma uspio je otpjevati sve pjesme, ali glas mu se nije vratio da bi mogao otpjevati cijeli koncert. Na ovom nastupu stoga će ga pratiti članice zadarskog zbora Fige koje su s Adamom već nastupile prošle godine na koncertu u Benkovcu. Tada je postalo jasno da ova kombinacija itekako funkcionira pa se Adam uhvatio prearanžiranju pjesama s albuma “Ode dite” Fige na ovom koncertu nastupaju u satavu: Vinka Bedeković, Zrinka Džoić, Tina Mijolović, Ines Stefanovska i Ana-Marija Zubčić.

Program se odvija uz pomoć Ministarstva kulture i medija RH i Upravnog odjela za kulturu Istarske županije
Ulaznice se mogu kupiti u prostorima uprave CKO Pazin od 12h do 14h

Mačak u čizmama
2024-05-21 18:00 - 19:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Režija: Mario Kovač
Dramaturgija: Kristina Kegljen
Scena i lutke: Valentina Srnojević
Glazba: Vlatko Panić
Glume: Darija Vlajnić, Matej Safundžić, Luka Stilinović, Valentina Srnojević
Mačak u čizmama – riječ redatelja
Slavnu basnu Charlesa Perraulta o modno osvještenom mačku koji pomoću lukavosti osigura svom gospodaru, mlinarevom sinu, ruku kraljeve kćeri, ne treba posebno predstavljati ni djeci ni roditeljima. Naša predstava neće izmišljati toplu vodu i zbunjivati male i velike gledatelje nekim suvremenim izmišljotinama i eksperimentima. Dali smo si u zadatak naizgled jednostavan a, u biti, vrlo izazovan zadatak: napraviti klasičnu predstavu za djecu sa uzbudljivim zapletom, maštovitom scenografijom i kostimima, razigranim glumcima, poletnom glazbom te puno, puno, PUNO smijeha.
Studentica dramaturgije Kristina Kegljen napravila je vješto stihovanu i rimovanu obradu originalnog teksta braće Grimm, Vlatko Panić renesansom nadahnutu glazbu a glumci Darija Vlajnić, Bruno Brinzej, Matej Safundžić i Valentina Srnojević utjelovili su likove Mačka, Mladića/Karabasa, Kralja, Kraljevne i Zlog čarobnjaka poigravajući se sa lutkarskim i glumačkim tehnikama. Zajedničkim snagama svjesno smo se odlučili za neka atraktivn, a rijetko korištena animatorska rješenja, te smo sigurno kako će našu predstavu sa guštom dolaziti gledati generacije i generacije gledatelja.
Mario Kovač

Pretprodaja karata u prostorima uprave Centra za kulturu i obrazovanje Pazin (suteren Spomen doma) svakim radnim danom od 12h do 14h.

Iran, kratki izlet - putopisno predavanje
2024-06-03 18:00 - 19:00 | Hol Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Iran, kratki izlet
Na predavanju će uz dijaprojekciju slika i videozapisa Jana Prević Finderle ispričati svoje impresije s kratkog putovanja početkom svibnja po centralnim Iranom: Kashanu, Yazdu, Shirazu, Isfahanu i Teheranu. Crtice o povijesti, arhitekturi, susretima s ljudima i razbijanju predrasuda.

Ljeto u parku: Beeraj čine, beeraj libar
2024-07-04 19:00 - 2024-07-05 23:30 | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.

Prvi program, pod nazivom “Beeraj čine, beeraj libar”, održat će se 4. i 5. srpnja. U četvrtak će se održati razgovor s autoricom Stelom Cavrić, a potom će nastupiti mladi pulski trio “The Good Mixer” s domaćim i stranim glazbenim hitovima. Petak je posvećen filmu, s filmskim pub kvizom (prijave na: projekti@ckopazin.hr) i projekcijom romantičnog filma “Prošli životi”.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Ljeto u parku: Kreativna maneštra
2024-07-11 19:00 - 2024-07-12 23:30 | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.
Dana 11. i 12. srpnja, “Kreativna maneštra” donosi raznovrsne aktivnosti za sve ukuse. U četvrtak program otvara radionica “ČA-iku poezije” pod vodstvom Ane Galant (prijave na: projekti@ckopazin.hr), a zatim slijedi jazz koncert Aldo Foško Collectivea i za kraj večeri DJ Neno. U petak će djeca uživati u kreativnoj radionici udruge Birikina iz Pule te kazališnoj predstavi “Maca papučarica”. Večer završava projekcijom Disneyevog filma “Tarzan” u suradnji s Kino mrežom.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Kako preživjeti punicu
2024-07-12 21:00 - 22:30 | Forteca, Lindar, 52000, Croatia (Local Name: Hrvatska)
U sklopu manifestacije Mohorova, na Lindaru će se održati edukativna horor komedija “Kako preživjeti punicu” Teatra Naranča iz Pule.
U životu skoro svakega muškega dojde momenat kada mora poj na vrata od punice i preživiti. Sreća i zadovoljstvo punice dobitak je na lotu i eurojackpotu skupa.
Ovo je predstava kako postati Ultimate Survivor punica, kako preživiti sve foze punica, kako izvući živu glavu iz nekih situacija koje svakodnevno da vas kraljica džungle, lavica kuće i dalje grli kako prvega dana. Da nikad ne zravna glavu i da vas cilega života od milja zove zete. Jer kada prvi puta reće vaše ime i slučajno doda uz njega – san pensala…
Znajte da je tada srića finila!
Autor teksta: Goran Mihovilović
Režija i adaptacija: Majkl Mikolić
Scenografija: Valentina Ferlin-Živić, Veljko Skol i Majkl Mikolić
Kostimi: Valentina Ferlin-Živić
Igraju: Majkl Mikolić, Mathilde Vukosavljević, Vlatka Rubil i Matilda Nikić.
Trajanje: 80 min
Dobna skupina: 15+

Koncert Hrvatskog gitarskog kvarteta
2024-07-14 20:00 - 21:30 | Crkva Sv. Petra i Pavla, Sveti Petar u Šumi 2, Sveti Petar u Šumi, 52404, Croatia (Local Name: Hrvatska)
Hrvatski gitarski kvartet:
Zoran Dukić
Petrit Çeku
Maroje Brčić
Tvrtko Sarić
Prvi zajednički koncert Zoran Dukić, Petrit Çeku, Maroje Brčić i Tvrtko Sarić održali su 2016. godine. Nakon toga, na više koncertnih turneja, predstavili su se publici u Hrvatskoj, Sloveniji i Češkoj te na koncertima sa Zagrebačkim solistima i Varaždinskim komornim orkestrom.
Za koncert na Dubrovačkim ljetnim igrama, 2017. godine, nagrađeni su nagradom Orlando.
Od 2020. godine Kvartet nastupa pod imenom Hrvatski gitarski kvartet. Iste godine izdali su, zajedno s još četvero kolega gitarista (Morana Pešutić, Pedro Riberio Rodrigues, Tomislav Vukšić i Krešimir Bedek), album „Guitarrismo“ (Croatia records). Album je nominiran za nagradu Porin u dvije kategorije. Novu kompaktnu ploču „Bagatelle za kućnu upotrebu” , posvećenu odabranim skladbama hrvatskih skladatelja, Kvartet je izdao prošle godine. I taj album je nominiran za nagradu Porin u jednoj kategoriji.
Njegov koncertni program obuhvaća gotovo sve glazbene epohe pazeći pritom da izvedbe i praizvedbe skladbi hrvatskih skladatelja budu njegov neizostavan dio.
Program:
Edvard Grieg:
(obr. Petrit Çeku)​ ​ Iz Holbergovog vremena (Suita u starom stilu)
​​​​Präludium
​​​​Sarabande
​​​​Gavotte
​​​​Air
​​​​Rigaudon

Luka Sorkočević:
(obr. Tvrtko Sarić)​​ Simfonija br. 3
Allegro
Andante
Presto

Miroslav Miletić:
​​​ Iz Suite du bourdon
​​Prélude
​​​Aria
​​​Alla Gavotte

Anđelko Klobučar​​:
Preludij
​​​​
Sergej Prokofjev​​:
(obr. Tvrtko Sarić) ​​ Dva stavka iz Suite Romeo i Julija, op. 75
Scène
Montecchi e Capuleti

Astor Piazzolla:
(obr. Thomas Fellow) Concerto para Quinteto

Ulaz na koncert je besplatan.

Ljeto u parku: Dva deca jazza
2024-07-18 19:00 - 2024-07-19 23:30 | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.
Treći tjedan, pod nazivom “Dva deca jazza”, započinje crtanjem uz Urban Sketchers Pazin. Svi zainteresirani mogu se pridružiti bez obzira na razinu vještine. Nakon crtanja slijedi jazz koncert Zvonimir Radišić Tria i ples uz DJ Nenu. U petak se održava turnir u Pictionaryju (prijave na: projekti@ckopazin.hr), a potom slijedi hvaljeni film “Osam planina”.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Ljeto u parku: Svi bićerini svita
2024-07-25 19:00 - 2024-07-26 23:30 | Park istarskih velikana, Pazin, 52000, Croatia (Local Name: Hrvatska)
Ovog srpnja, Park istarskih velikana postaje epicentar kulturnih i umjetničkih događanja u Pazinu. Centar za kulturu i obrazovanje Pazin priprema program koji će oduševiti posjetitelje svih generacija. Od 4. do 26. srpnja, svakog četvrtka i petka u večernjim satima, park će ugostiti niz događanja koja će obogatiti ljetne večeri i stvoriti nezaboravne uspomene.
Posljednji tjedan srpnja donosi program “Svi bićerini svita” s raznolikim plesnim, folklornim i književnim događanjima. Četvrtak počinje break dance nastupom studija ABOriginal, a nastavlja se plesnjakom uz Mih&Me i Darija Marušića. U nastavku uživamo uz koncert dua Jochems – Farkaš. U petak ćemo s mladim književnikom i scenaristom Tonijem Juričićem razgovarati o njegovom radu, a večer će završiti projekcijom filma “Palo lišće” finskog redatelja Akija Kaurismäkija.
Svi programi su besplatni.
Ljeto u parku održava se uz potporu Grada Pazina, Hrvatskog audiovizualnog centra i Turističke zajednice središnje Istre.

Koncert Duo Đuzel
2024-08-20 20:00 - 21:00 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Marijan Đuzel – klavir
Mate Đuzel – trombon

Marijan Đuzel rođen je u Imotskom 1990. Klavir je počeo učiti kod Alenke Milano s devet godina, a kasnije kod Kosovke Čudine i Đurđa Stanettija u Splitu i Zagrebu. Svoja pijanistička znanja usavršio je na Kraljevskom konzervatoriju u Bruxellesu u klasi Aleksandra Madžara gdje je diplomirao s najvećom pohvalom. Predaje na Muzičkoj akademiji Sveučilišta Jurja Dobrile u Puli.
Osobitu pažnju posvećuje opusu Ludwiga van Beethovena čije klavirske sonate uvrštava u gotovo svaki koncert. Na pijanističkom natjecanju Beethoven u Beču 2013. godine, između 259 kandidata plasirao se u polufinale među trinaest najboljih natjecatelja. Imao je zapažene nastupe i na natjecanjima Beethoven u Bonnu 2017. godine, Viotti u Vercelliju 2017. godine, Alessandro Casagrande u Terniju 2014. i dr. Za uspjehe tijekom studija primio je Dekanovu nagradu i Rektorovu nagradu Sveučilišta u Zagrebu. Kao pijanist osvaja veliki broj prvih nagrada na državnim i međunarodnim natjecanjima: Zlatko Grgošević u Zagrebu, Mladi virtuozi u Zagrebu, Grand Prix Lions kluba Rijeka, EPTA u Osijeku, Ferdo Livadić u Samoboru i dr. Pobijedio je na 49. Tribini mladih glazbenika Darko Lukić u Zagrebu.
Croatia Records objavila je Đuzelov prvi solistički album pod nazivom Virtuosocollection/Live: Marijan Đuzel, snimljen uživo na koncertu u Hrvatskom glazbenom zavodu2018. godine, s izborom skladbi L. van Beethovena (sonata iz op. 106, “Hammerklavier“), R. Schumanna, B. Bartoka i Davorina Kempfa.
Nastupao je kao solist uz Zagrebačku filharmoniju, Zagrebačke soliste, Dubrovački simfonijski orkestar, Simfonijski orkestar HRT-a, Koninklijke Muziekkapel van de BelgischeGidsen, Zadarski komorni orkestar, Varaždinski komorni orkestar, orkestar Opere HNK-a iz Splita. Ostvario je suradnje s dirigentima kao što su Pierre-Andre Valade, Nil Venditti, Robert Lehrbaumer, Yves Segers, Koenraad Hofman i dr. Nastupao je i u komornim sastavima s violinisticom Evgenijom Epshtein, trombonistom Matom Đuzelom i drugim uglednim glazbenicima.
Redovito održava solističke recitale u Hrvatskoj i inozemstvu (Austrija, Belgija, Bosna i Hercegovina, Francuska, Italija, Njemačka, Portugal, Španjolska, Švicarska, SAD, Tajland). Nastupao je i na uglednim hrvatskim festivalima i ciklusima koncerata, kao što su Dubrovačke ljetne igre, Splitsko ljeto, Glazbene večeri u Sv. Donatu, Hvarske ljetne priredbe, Glazbeni umjetnici Zagrebu, Festival Sv. Marka, Piano III Festival, Koncerti u Eufrazijani, Piano Loop Festival, Poluotok radosti, Rovinj Art & More i dr. Bio je stipendist Zaklade Dr. Ing. Dino Škrapić, MBA. Umjetnički je direktor i profesor na Međunarodnoj ljetnoj školiArdea u Čapljini. Umjetnički je ravnatelj umjetničke organizacije IM Infinite Music.

Mate Đuzel je rođen u Splitu 22. veljače 1995. godine. Trenutno je zaposlen kao solo trombonist Orkestra Opere Hrvatskog narodnog kazališta Split. Osnovno i srednje glazbeno obrazovanje stekao je u Imotskom u klasi prof. Ivana Glibote, a na Muzičkoj akademiji u Zagrebu magistrirao je trombon 2018. godine u klasi prof. art. Šime Vulelije. Jednu godinu studija proveo je i na ljubljanskoj Akademiji za glasbo u klasi red. prof. Dušana Kranjca.
Kao solist, dobitnik je mnogih priznanja i nagrada, od kojih se izdvaja pobjeda na 53. glazbenoj tribini Darko Lukić (2019./2020.), kojom se zlatnim slovima upisao kao jedini trombonist pobjednik u više od pola stoljeća dugoj povijesti tribine. Isto tako je jedini hrvatski trombonist koji je nastupio na najprestižnijem međunarodnom natjecanju za soliste – ARD International Music Competition u Münchenu. Četiri puta (2008., 2010., 2012., 2014.) je osvajao prve nagrade na Državnim natjecanjima koje organizira Hrvatsko društvo glazbenih i plesnih pedagoga (HDGPP) te mu je za iste dodijeljen Oskar znanja od strane Ministarstva znanosti, obrazovanja i sporta Republike Hrvatske. Također je četiri puta (2007., 2009., 2011., 2013.) bio prvonagrađen na Međunarodnom natjecanju Daleki akordite je dvaput (2007., 2009.) proglašen i apsolutnim pobjednikom spomenutog natjecanja. Osvajao je prve nagrade i na međunarodnim natjecanjima Bistrički zvukolik (2014.), Woodwind & Brass (2015.) i SVIREL (2016.). Dobitnik je Rektorove nagrade za izvedbu Koncerta za trombon i orkestar Nina Rote uz pratnju Zagrebačke filharmonije (ak. god. 2016./2017.), kao i Dekanove nagrade za izvrsne umjetničke dosege i rezultate (ak. god. 2017./2018.). Solistički je nastupio uz Zagrebačku filharmoniju, Zagrebačke soliste, Simfonijski puhački orkestar Oružanih snaga RH, Brass ansambl Muzičke akademije u Zagrebu, Duhački orkestar Muzičke akademije u Zagrebu i Gudački komorni orkestar Muzičke akademije u Zagrebu.
Kao komorni glazbenik (trio i kvartet trombona, brass kvintet) osvojio je dvije prve nagrade na Državnom natjecanju HDGGP-a (2006., 2012.), prvu nagradu na Međunarodnom natjecanju Davorin Jenko (2018.) te Nagradu HDS-a za najbolju izvedbu djela hrvatskog skladatelja na 54. tribini Darko Lukić (2020.-2021.).
Nastupao je na poznatim hrvatskim i europskim glazbenim festivalima (Muzički biennale Zagreb, Splitsko ljeto, Dubrovačke ljetne igre, Schleswig-Holstein Musik Festival, Festival d’ Aix en Provence, Internationale Musikwoche Grenchen). Dvije sezone (2016.-2017.) je bio član Mediteranskog orkestra mladih (Orchestre des Jeunes de la Méditerranée) te je uz koncertnu praksu upijao umijeće sviranja u orkestru koje su mu prenosili tamošnji mentori, članovi Londonskog simfonijskog orkestra (LSO). Također je usavršavao svoje znanje kod najuglednijih solista i pedagoga kao što su Christian Lindberg, Branimir Slokar, Roger Harvey i Dietmar Küblböck. Surađivao je s gotovo svim profesionalnim orkestrima u Hrvatskoj.
Osim u orkestru, nastupa kao solist i kao komorni glazbenik, a aktivan je i u pedagoškom dijelu struke. Održao je majstorski tečaj trombona i komorne glazbe na Državnom konzervatoriju Sveučilišta u Ankari (Haccetepe Universitesi Ankara Devlet Konservatuvari) te seminar trombona za nastavnike i učenike u Glazbenoj školi Josipa Hatzea u Splitu. Od veljače 2024. godine angažiran je na Muzičkoj akademiji Sveučilišta u Zagrebu, gdje u zvanju naslovnog asistenta predaje kolegije Trombon i Srodni instrumenti.

Program:
Eugène Bozza: Hommage à Bach

Henri Dutilleux: Choral, Cadenze et Fugato

Ludwig van Beethoven: Sonata br. 14 u cis-molu, ‘Quasi una fantasia’
Adagio sostenuto
Allegretto
Presto agitato

Adalbert Marković: Cantilena

Frédéric Chopin: Nokturno u H-duru, op. 32 br. 1
Nokturno u c-molu, op. 48 br. 1

Stjepan Šulek: Sonata za trombon i klavir ‘Vox Gabrieli’

Festival zborova CHORUS INSIDE CROATIA
2024-08-26 10:30 - 19:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Na Chorus Inside Croatia u Rovinj dolazi čak 18 zborova iz 10 različitih zemalja!

Festival zborova Chorus Inside Croatia će se održati od 23. do 28. kolovoza u Rovinju. U šest dana festivalskog programa sudjelovati će više od 500 pjevača koji će se predstaviti u revijalnom i natjecateljskom programu. Prva dva dana boravka u Rovinju su u znaku druženja i upoznavanja naše destinacije. Sudionici festivala će posjetiti znamenitosti Grada Rovinja i uživati u ljepotama i atraktivnim aktivnostima koje je organizator za njih pripremio u Resortu Villas Rubin u Rovinju gdje će biti smješteni. Sudionici će također posjetiti Pulu a završni koncert održati će se tradicionalno u Veneciji, u baroknoj crkvi San Moisè. Ipak, glavni dio programa realizirati će se u Rovinju i Pazinu. Svečani koncert otvorenja festivala održati će se u Crkvi sv. Eufemije u Rovinju, u nedjelju, 25. kolovoza s početkom u 20:00 sati kada će se zborovi predstaviti s izborom iz svog sakralnog dijela programa.
Natjecanje zborova će se održati u velikoj dvorani Spomen doma u Pazinu u suradnji sa Centrom za kulturu i obrazovanje Pazin, u ponedjeljak 26. kolovoza s početkom u 10:30 sati. Zborovi će se natjecati u šest različitih kategorija – polifona klasična zborska glazba, tradicionalna folklorna glazba, operna glazba, gospel, jazz i zabavna pop glazba. Stručni žiri predvodit će ugledni glazbeni pedagog i dirigent iz Italije, maestro Pasquale Veleno a uz njega će zborove ocjenjivati i profesor Dariusz Dyczewski, glazbeni pedagog i dirigent iz Poljske, dok će Hrvatsku među njima predstavljati glazbeni pedagog i dirigent iz Pule, profesor Domeniko Briški.
Ove godine, po prvi puta, na festival dolaze zborovi iz dalekih zemalja poput Brazila, Tajvana, Latvije i Gruzije, uz zborove iz Poljske, Rumunjske, Mađarske, Italije, Ukrajine i Hrvatske. Na festivalu će tako sudjelovati više od 500 pjevača iz 10 različitih zemalja u ukupno 18 zborova!
Chorus Inside festival je međunarodni festival zborova koji povezuje strast za glazbom i pjevanjem s univerzalnim vrijednostima prijateljstva i solidarnosti. Festival Chorus Inside Croatia u Rovinjunastoji potaknuti razlog dolaska specifičnih glazbenih grupa a cilj je povećanje kvalitete amaterskog pjevanja obzirom da je riječ o natjecateljskom modelu festivala u sklopu kojeg se održavaju i razne radionice za pjevače i dirigente.
Deveti festival Chorus Inside Croatia u Rovinju dokaz je predanosti organizaciji festivala a činjenica što na festival svake godine dolazi sve više sudionika iz sve više zemalja, dokazuje da su Rovinj i cijela Istarska županija idealna destinacija za razvoj kulturnog turizma. Agencija Chorus Inside International iz Italije će festival Chorus Inside Croatia u Rovinju realizirati u suradnji s udrugom Ars Cultura te uz podršku Maistre i Turističke zajednice Grada Rovinja – Rovigno. Ulaz na sve koncerte i događanja je slobodan.

Program festivala:

23.08., petak
Dolazak zborova u Rovinj, smještaj u resort Villa Rubin
24.08., subota
Slobodan dan za upoznavanje destinacije i pripreme za natjecanje
25.08., nedjelja
19:30 sati – Povorka zborova sa glavnog Trga u Rovinju do Crkve Sv. Eufemije
20:00 sati – Svečani koncert otvorenja festivala u crkvi Sv. Eufemije u Rovinju
26.08., ponedjeljak
10:30 – 19:00 sati – Natjecanje zborova u velikoj dvorani Spomen doma u Pazinu
19:30 sati – Ceremonija dodjele nagrada
27.08., utorak
Izlet u Pulu, razgled grada
28.08., srijeda
15:00 sati – Svečani koncert zatvaranja festivala u Veneciji u crkvi San Moisè

Drago Gervais: komedija DUHI
2024-09-06 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Redatelj: Serđo Dlačić
Asistentica redatelja: Klara Peranić
Scenograf: Saša Jantolek
Savjetnik za kostime: Marijan Padavić
Igraju: Mario Lipovšek Battifiaca, Jasna Kinkela, Meri Cech, Silvia Zoretić, Zoran Ravnić, Zoran Kinkela, Andy Cech, Zlatko Vičić/ Dalibor Puž/ Antonio Sušanj, Andrija Frlan, Saša Matovina, Tajana Dukić, Mirna Rubeša, Linda Lenac, Maja Stepančić i Natali Vičić
te članice i članovi Ženske i Muške klape Kastav

O PREDSTAVI:
Dramski ansambl Kastafskega kulturnega leta prošle je godine pokrenuo revitalizaciju tradicije Kastavskog pučkog teatra. Povratak korijenima postao je ključan dio misije, s naglaskom na promicanju jedinstvenih vrijednosti čakavskog dijalekta.
Fokus je bio na postavljanju i izvođenju kultne dramske predstave Duhi, autora Drage Gervaisa, vrsnog poznavatelja čakavštine našeg zavičaja, jednog od bardova čakavskog pjesništva i svekolike čakavske literature. Program je s jedne strane potaknuo i osnažio cjelogodišnju produkcijsku aktivnost KKL-a, ali je također i povezao sve snage koje na području Kastavštine vrlo predano i uspješno rade na očuvanju jezičnog zavičajnog nasljeđa.
Cilj je bio okupiti najkvalitetnije pojedince među kazališnim amaterima, ne bi li se stvorio što bolji i kreativniji ansambl koji će, potpomognut organizacijskim aktivnostima Udruge, raditi na scenskom postavljanju Gervaisovog zahtjevnog dramskog predloška.
Redatelj Serđo Dlačić, zajedno s asistenticom Klarom Peranić, uspio je stvoriti nevjerojatno vjeran prikaz života i mentaliteta ljudi koji su nekoć naseljavali naš predivan kraj. Kroz duhovite dijaloge i glazbu, prikazano je, ne samo jezično zavičajno nasljeđe, već i dublje vrijednosti koje su oblikovale kastavski identitet.
Radnja predstave ostala je vjerna Gervaisovom dramskom komadu, te prati ljubavnu priču Mare i Ive, mladih zaljubljenih golupčića koji se susreću s raznim preprekama i spletkama iza kojih stoji Karmela – sestra starca kojem je Mare obećana.
Predstava je postigla značajan uspjeh u kontekstu prošlogodišnjeg Kastafskega kulturnega leta. To potvrđuju četiri rasprodane izvedbe, te brojna gostovanja po našoj županiji. Kruna postignuća je izbor Duha, od strane selektora Hrvatskog sabora kulture, za reprezentaciju Primorsko-goranske županije, na 64. Festivalu hrvatskih kazališnih amatera te osvajanje posebnog priznanja za najbolju grupnu igru.
Pretprodaja ulaznica od ponedjeljka, 26. kolovoza u prostorima uprave Centra za kulturu i obrazovanje Pazin radnim danom od 12.00 do 14.00 sati.
Cijena ulaznica u pretprodaji 13 eura, na dan predstave 15 eura.

Tin Ujević: SAN I LUDILO
2024-09-18 19:00 - 20:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Govori: Goran Matović
Pjeva: Sara Renar
Umjetnička savjetnica: Anica Tomić
Oblikovatelj svjetla: Marko Mijatović
Nakon praizvedbe predstave San i ludilo 1976. u suradnji s Arsenom, koji je s Matovićem više od 35 godina gradio živi portret Tina Ujevića, pojavljuje se Sara Renar koja svojom glazbom i pjevom nastavlja Arsena i Tina. Goran Matović autor je kolaža, Sara Renar glazbe, Anica Tomić umjetnička je savjetnica, a Marko Mijatović oblikovao je svjetlo. Nova verzija predstave posveta je Tinu i njegovu velikom interpretu Arsenu Dediću.
San i ludilo je izraz odanosti pjesniku koji je u Goranu Matoviću i Sari Renar dobio vjerodostojne tumače. U cjelovitoj viziji zrcali se lucidno i ispaćeno lice neumrlog Tina, koji u svakom vremenu traži i nalazi novu publiku. Sudionici scenskog kolaža San i ludilo rekapituliraju djelo Tina Ujevića. Posrijedi je osebujni hommage Tinu, velikom hrvatskom pjesniku i boemu. San i ludilo trojstvo je gradiva i osebujne montaže poznatih i manje poznatih pjesama, zatim Ujevićeve aforistične pjesničke proze i odabranih mjesta njegove ispovijedane esejistike: Ispit savjesti, El sentimiento de la vida i Pobjeđujem hljeb. San i ludilo trostruka je ispovijed: Ujević, Matović, Renar.
Magija je prva riječ koja nam pada na pamet kad pomislimo na učinak pjesništva kakvo je Ujevićevo, koje sve kazano preobražava i svemu slućenom daje moć i ljepotu kakvu prethodno nije imalo. Goran Matović i Sara Renar dozivaju magični govor velikog Tina.
“Nakon Arsena, koji mi je predložio da Ujevića izvodimo u dva glasa, odlučio sam pozvati Saru koja me svojim pjevom i glazbom podsjeća, kako bi rekao Tin, na osobu složenu od više drugih. Anica Tomić redateljskim umijećem dobro je osjetila ritmove nemirne ispovjedi genijalnog pjesnika. Marko Mijatović oblikovao svjetlo i sjene za San i ludilo. Ivana Vučić s posebnim dizajnerskim rafinmanom osmislila i oblikovala vizualni identitet predstave. Ujević je naš Anđeo tuge, nomad ljepote i zato mu se ponovno vraćamo. G.M. Ujević za sebe tvrdi da je “jedna osoba složena od više drugih”. Svoja nova lica Tin otkriva u gradovima koje je mijenjao u potrazi za samoćom. Samoća ga dovodi u poziciju da gledajući u sebe, vidi svekoliku dramu svijeta.
Ujević je naš: Anđeo tuge i nomad ljepote.”
Goran Matović

Ulaznice se mogu kupiti na blagajni prije predstave.

Koncert Ansambla MiseEnScene
2024-09-26 20:00 - 21:00 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Bruno Philipp – klarinet
Vlatka Pehljan – violina
Mia Elezović – klavir
Autor fotografije: Ognjen Karaberović
Bruno Philipp jedan je od najistaknutijih predstavnika hrvatskih klarinetista. Uz diplomu Mu-
zičke akademije u Zagrebu, usavršavao se na konzervatoriju u Parizu. Solistički je nastupio s
brojnim relevantnim hrvatskim ansamblima te ostvario suradnju s dirigentima i kompozitorima
kao što su T.Uhlik, B.Šipuš, M.Makar, P.Dešpalj, J.Magdić, M.Miletić, D. Bobić i drugi. Član je
komornih sastava trio Solenza, Zagrebački puhački trio i Camerata Cantilly. Aktivan je u osmi-
šljavanju i realiziranju emisije Obrazovnog programa Hrvatskog radija ‘Glazbena kutijica’. Pro-
fesor je klarineta na Glazbenoj školi Blagoja Berse u Zagrebu.
Prema sudu glazbene kritike BrunoPhilipp (Zagreb, 1978) jedan je od najistaknutijih predstav-
nika mlađe generacije hrvatskih klarinetista. Uz diplomu Muzičke akademije u Zagrebu, prepo-
znatljiv umjetnički izričaj izgradio je na Konzervatoriju u Parizu za vrijeme trogodišnjeg usavr-
šavanja te na brojnim seminarima kod renomiranih svjetskih klarinetista: M. Arrignona, W. Bo-
eykensa, T. Friedlia, P. Moraguesa i drugih. U svojoj karijeri bilježi brojne solističke nastupe s
orkestrima i sastavima: Simfonijskiorkestar HRT, Tamburaški orkestar HRT, Zagrebački solisti,
Hrvatska komorna filharmonija, Ansambl LADO, Hrvatski komorni orkestar, Zadarski komorni
orkestar, Filharmonija Transilvanija, Orkestar Muzičke akademije, Fraktali, ansambl Cantilly,
gudački kvartet Rucner, gudački kvartet Porin. Od osvojenih nagrada izdvaja se pobjeda na 1.
hrvatskom natjecanju mladih umjetnika Papandopulo 2012. te osvojeno 2. mjesto na međuna-
rodnom klarinetističkom natjecanju u Cluju 2011. kao i nagrada Udruženja rumunjskih kompo-
zitora. 2009. godine položio je audiciju na mjesto solo klarinetista Simfonijskog orkestra HRT-a
u čijem angažmanu ostaje 2 mjeseca. Bruno Philipp umjetnik je koji nadahnuto kombinira raz-
ličite žanrove i stilska razdoblja,a njegov solistički opus često zahvaća praizvedbe suvremenih
autora od kojih mu je nekolicina posvetila svoja djela: M.Makar, N.Njirić, J.Magdić, T.Uhlik,
D.Bobić, O.Jelaska, V.A.Jockin, T.I.Borić, L.Lin-Ni. Sa sastavom Trio Solenza 2013. godine u
nakladi Croatia records promovirao je nosač zvuka ‘Židovska glazbena ostavština u zvuku i
riječi’, a 2016. njihov drugi album ‘Mozaik hrvatskih skladatelja’. Godine 2015. snimio je za iz-
davačku kuću Aquarius records nosač zvuka ‘Glazbena etno kutijica’ u suradnji s Gudačkim
kvartetom Rucner. CD je nominiran za nagradu Porin u kategoriji najbolji instrumentalni album
van klasične i jazz glazbe. U izdanju nakladničke kuće Cantus dobitnik je nagrade Porin 2017.
za sudjelovanje sa Zagrebačkim solistima u snimci ‘Glas iz Dubrovnika’ skladatelja Miroslava
Miletića u kategoriji najbolje kompozicije klasične glazbe. Iste je godine pozvan svirati u Za-
grebačkom puhačkom triju. Redovito snima za potrebe fonoteke Hrvatskog radija, a od 2011.
godine aktivan je u osmišljavanju i realiziranju emisije Obrazovnog programa Hrvatskog radija
‘Glazbena kutijica’. Profesor je klarineta u zvanju mentora na glazbenoj školi Blagoja Berse u
Zagrebu. Sudjeluje u radu žirija na državnim i međunarodnim natjecanjima. Član je Hrvatsko
društva glazbenih umjetnika.
Vlatka Peljhan diplomirala je violinu na Muzičkoj akademiji u Zagrebu. Studij je nastavila na
Visokoj školi za glazbu i ples u Rotterdamu gdje je stekla magisterije iz violine i viole. Solistički
je nastupala uz vodeće hrvatske orkestre. Pobjednica je Međunarodnog violinističkog natjecanja
A. Marcosig u Italiji 1998. Od 1997. do 2002. bila je članica Zagrebačkog klavirskog trija s kojim
je osvojila niz nagrada i priznanja u zemlji i inozemstvu, gostovala na međunarodnim festivalima
komorne glazbe u Izraelu, Norveškoj, Njemačkoj, Austriji, Sloveniji, Italiji i Nizozemskoj, te
pohađala majstorske tečajeve kod Isaaca Sterna, Leona Fleishera te članova priznatih svjetskih
kvarteta (Emerson, Juilliard, Borodin, Bártok, Smetana) i Grieg trija. Bila je članica ‘Pacific Music
Festival Orchestra’ u Japanu (2003.), ‘Symphony Orchestra Academy of the Pacific’ u Kanadi
(2004.), Rotterdamskog komornog orkestra, Amsterdamskog simfonijskog orkestra,
Simfonijskog orkestra Arena di Verona te Zagrebačkih solista. Koncertna je majstorica Opernog
orkestra HNK u Zagrebu i profesorica komorne glazbe na Muzičkoj akademiji u Zagrebu.
Mia Elezović diplomirala je i magistrirala klavir na Muzičkoj akademiji u Zagrebu u klasi
Zvjezdane Bašić. Studij je nastavila na Hochschule für Musik u Beču te na Hochschule für Musik
u Frankfurtu u klasi Herberta Seidela. Na poziv japanske vlade 2004/2005. godine boravila je na
Showa University u Kawasakiju u sklopu istraživačkog rada na temu suvremenih japanskih
skladatelja za klavir. Godine 2009. magistrirala je u programu Contemporary Performance na
‘Manhattan School of Music’ u New Yorku. Uspješno je nastupala na međunarodnim pijanističkim
natjecanjima i primila različite nagrade za uspješno umjetničko djelovanje. Surađivala je s
brojnim orkestrima i komornim sastavima u Europi, Japanu i Americi te umjetnicima i dirigentima
(K. Ono, P. Dešpalj. P. Rophé, A. Kalajdžić, P. Škerjanc, Z. Srzić i dr.). Bila je članica mnogih
ansambala za suvremenu glazbu poput Španjolskog nacionalnog ansambla za suvremenu glazbu,
ECCE ansambla i ‘Le Train Bleu’ u New Yorku, SAD. Bila je gošća radijskih i TV programa u
Hrvatskoj i Njemačkoj te mnogih domaćih i inozemnih glazbenih festivala. Djelovala je na
brojnim inozemnim glazbenim učilištima (npr. Kyoto University for Music and Arts, Manhattan
School of Music, Umjetnička akademija u Splitu) a od 2010. predaje na Conservatoire Royal de
Liège u Belgiji i od 2015. na Umjetničkoj akademiji u Osijeku

Program:
W. A. Mozart: Trio u Es-duru KV 498 za klarinet,violu i klavir
D. Detoni: Duo za dva ili više proizvoljna instrumenta
R. Schumann: Märchenerzählungen op. 113 za klarinet, violu i klavir
O.Jelaska: Giardino za violinu, klarinet i klavir
B. Bartok: Kontrasti Sz.111 za klarinet, violinu i klavir

EtnoCikl: Vilma Talvitie - 100 pjesama oko svijeta (Finska)
2024-09-27 20:00 - 21:30 | Dvorana Istra Spomen doma Pazin, Šetalište Pazinske gimnazije 1, Pazin, 52000, Croatia (Local Name: Hrvatska)
Tijekom posljednjih 10 godina, finska umjetnica Vilma Talvitie putovala je kroz 4 kontinenta, kroz više od 30 zemalja, svirajući i učeći narodnu i tradicionalnu glazbu s lokalnim glazbenicima.
Nakon što je ostala zaglavljena u Njemačkoj tijekom pandemije koronavirusa, počela je prikupljati i aranžirati narodne pjesme, stvarajući video izvedbe iz 100 kulturnih područja, pjevajući na 70 jezika.
Na koncertu, Vilma vodi publiku na glazbeno putovanje oko svijeta, koristeći instrumente poput glasa, harmonike, gitare, udaraljki i grčkog baglamadakija. Uz inspirativne jezike, ritmove, zvukove i priče, začinjene pripovijedanjem o nomadskim avanturama, Vilma pokazuje koliko moćan alat može biti jednostavna pjesma – u povezivanju cijelog svijeta.

Enis Bešlagić - Da sam ja neko
2024-10-02 20:00 - 22:00 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Autor i izvođač: Enis Bešlagić
Da sam ja neko” je samo jedan put i jedan odabir onoga što ja jesam danas. Ono što me vodi i da podijelim svoju priču sa svima vama koji gledate srcem.

Ivan Šarić: Best of 1984 - 2023
2024-10-04 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Ivan Šarić – Best of 1984 – 2023

Radionica "Kreiranje i zakazivanje sadržaja u Meti"
2024-10-10 16:30 - 20:00 | Dvorana za sastanke, Šetalište Pazinske gimnazije 1, Pazin, Croatia (Local Name: Hrvatska)
Centar za kulturu i obrazovanje Pazin organizira radionicu “Kreiranje i zakazivanje sadržaja u Meti (Facebook i Instagram)”, koja će se održati 10.10.2024. s početkom u 16:30. Na radionici ćete naučiti kako učinkovito planirati i kreirati sadržaj za društvene mreže, te kako zakazivati objave kako bi postigli maksimalan doseg.
Predavačica: Valentina Babić
Kotizacija za sudjelovanje iznosi 30 €, a broj mjesta je ograničen.
Prijave na obrazovanje@ckopazin.hr

Patrick Suskind - Kontrabas
2024-10-10 20:00 - 21:30 | Velika koncertna dvorana Spomen doma, Šetalište Pazinske gimnazije 1, Pazin, 52000, Croatia (Local Name: Hrvatska)
Postavio i izvodi: Filip Sertić
umjetničko vodstvo: Ivana Buljan Legati
suradnica za Kontrabas: Eva Dostal
ton: Zdravko Tomčišin
svjetlo: Jan Luka Jerković
odabir kostima: Mirjana Zagorec
scena i rekvizita: Damir Kovačević, Domagoj Marković

Predstava Kontrabas romantična je komedija slavnog pisca Patricka Suskinda (autora Parfema po kojem je snimljen Hollywoodski film). Radi se o svjetskoj uspješnici, a ništa slabije nije prošla ni u Zagrebu u produkciji Kazališta Komedija i izvedbi Filipa Sertića. Publika i kritika dijele oduševljenje te je svaka izvedba dosad bila rasprodana.

Nije ovo priča o kraljevima ni državnicima, o slavnim skladateljima ni nekoj drugoj znamenitoj ličnosti. Već samo o jednom kontrabasistu. Pa što? Je li zato manje vrijedna pričanja i ne bi ju trebalo pričati? Možda vas baš zato dirne ravno u srce. U fokusu ove drame je glazbenik koji je cijeli život podredio glazbi, a sada sjedi u zadnjem redu orkestra. Predstava je oda onima koji su od života očekivali više. Nasmijat će vas do suza, ali i potaknuti na razmišljanje je li uspjeh kojem težimo uistinu toliko važan?

57. susret hrvatskih pjevačkih zborova
2024-10-12 17:00 - 20:00, 2024-10-13 11:00 - 14:00 | Spomen dom, Šetalište Pazinske gimnazije 1, Pazin, 52000, Croatia (Local Name: Hrvatska)
57. Susret hrvatskih pjevačkih zborova bit će održan tijekom vikenda 12. i 13. listopada 2024.godine u Pazinu uz materijalnu potporu Ministarstva kulture i medija RH, Istarske županije i Grada Pazina. 57. Susret nacionalna je manifestacija s dugogodišnjom tradicijom koja na godišnjoj razini okuplja najbolje hrvatske amaterske zborove i ljubitelje zborskog pjevanja. Navedeni Susret jedna je od 10 nacionalnih manifestacija koje na godišnjoj razini organizira Hrvatski sabor kulture, a na kojoj će nastupiti najuspješniji zborovi predstavnici 10 hrvatskih županija s preko 400 pjevača. Na ovogodišnjem Susretu nastupit će čak 13 odabranih hrvatskih pjevačkih zborova koji su svoj nastup morali izboriti putem županijskih i regionalnih smotri i samostalnih preslušavanja. Zborovi sudionici Susreta su:
Zbor Hrvatske gradske glazbe Vis, Vis
Riječki komorni zbor „Valˮ, RIjeka
Ženski zbor KUD-a „Učkaˮ, Matulji
Ženski pjevački zbor „Vox feminaeˮ, Bjelovar
Gradski zbor „Franjo pl. Lučićˮ, Velika Gorica
Mješoviti pjevački zbor HKUD-a „Petar Zrinskiˮ, Vrbovec
Hrvatsko pjevačko društvo „Slavuljˮ, Petrinja
Pjevački zbor „Josip Štolcer Slavenski”, Čakovec
Mješoviti pjevački zbor KUD-a „Rudolf Rajter”, Ivanec
Hrvatsko pjevačko društvo „Rodoljub”, Virovitica
Akademski muški zbor Fakulteta elektrotehnike i računarstva, Zagreb
Mješoviti pjevački zbor KUEU-a „Kajˮ, Zlatar Bistrica
Mješoviti pjevački zbor KUD-a „Naša lipaˮ, Tuhelj
Program 57. Susreta sačinjen je od natjecateljskog i revijalnog dijela koji će u potpunosti biti besplatan za publiku. Natjecateljski program odvija se prvog dana Susreta, 12. listopada od 17 satiu Centru za kulturu i obrazovanje Pazin pred stručnim povjerenstvom u sastavu dr.sc. Antoaneta Radočaj-Jerković, Igor Vlajnić i Domeniko Briški. Revijalni dio će biti održan u nedjelju, 13. listopada od 11 sati, kada će zborovi predstaviti svoje revijalne zabavne programe. Zborska revija kulminirat će dodjelom zahvalnica i nagrada. Posebno mjesto na 57. Susretu pjevačkih zborova imat će djela hrvatskih skladatelja te će jednom od sudionika Susreta biti dodijeljena Nagrada Hrvatskog društva skladatelja za najbolju izvedbu djela hrvatskog skladatelja. Uz Hrvatski sabor kulture, pomoć u organizaciji Susreta omogućila je Maistra d.d., a suorganizator Susreta je Hrvatsko društvo skladatelja.

57. Susret hrvatskih pjevačkih zborova možete pratiti uživo putem službenih Facebook i Youtube stranica Hrvatskog sabora kulture. Više informacija o programu pronađite na www.hrsk.hr.
